Covid-19-inentings in Springs ‘net soutwater’Foto bloot ter illustrasie. (Argieffoto: Unsplash) Life Healthcare het bevestig dat 13 pasiënte by die Life Springs Parkland-hospitaal per ongeluk met ŉ soutoplossing ingespuit is in plaas van die Covid-19-entstof. Volgens dr. Luke Kathan, hoof mediese beampte, het hulle dié fout spoedig ná die voorvalle opgetel. Hy het nie uitgebrei hoe die fout opgemerk of begaan is nie. Die 13 individue wat met die soutoplossing ingespuit is, is terstond gekontak. “Die pasiënte se gesondheid word nie deur die soutoplossing in gevaar gestel nie. Ons neem egter kennis van die voorval en vra om verskoning vir die ongerief,” sê Kathan. Dit is in hierdie stadium nie duidelik hoe die soutoplossing in die spuitbuisies beland het nie. Die Suid-Afrikaanse regering spook nog om sy doelwit te bereik om 70% van die volwasse bevolking teen Desember teen Covid-19 in te ent. Tot dusver is nog net 13 miljoen mense ten volle ingeënt. Die getal entstowwe wat weekliks toegedien word, het sedert 17 Oktober drasties afneem. Toe is 1,14 miljoen mense ingeënt, teenoor die 697 897 mense wat verlede week ingeënt is.